b'\n_START_ARTICLE_\nArkli\xc5\xb3 paradoksas\n_START_PARAGRAPH_\nArkli\xc5\xb3 paradoksas \xe2\x80\x93 paradoksas, kai klaidingai taikant matematin\xc4\x99 indukcij\xc4\x85 \xc4\xafrodoma, jog visi arkliai yra vienos spalvos._NEWLINE_Tarkim, n \xe2\x80\x93 arkli\xc5\xb3 skai\xc4\x8dius m\xc5\xabs\xc5\xb3 aib\xc4\x97je. Jei turime tik vien\xc4\x85 arkl\xc4\xaf (n = 1), tai, suprantama, visi arkliai aib\xc4\x97je vienos spalvos. Belieka \xc4\xafrodyti, jog teiginys teisingas bet kokiam arkli\xc5\xb3 skai\xc4\x8diui._NEWLINE_Dabar tarkim, jog turime du arklius. Paimkime vien\xc4\x85 j\xc5\xb3 i\xc5\xa1 aib\xc4\x97s. Gausime vieno arklio aib\xc4\x99, kur, ai\xc5\xa1ku, visi arkliai vienos spalvos. Jei paimsime antr\xc4\x85j\xc4\xaf, gausime kit\xc4\x85, irgi vieno arklio aib\xc4\x99, kurioje visi arkliai taip pat vienos spalvos. Klaidingai interpretuojant matematin\xc4\x97s indukcijos taisykles, \xc5\xa1ioje vietoje neva \xc4\xafrodoma, jog bet kokioje dviej\xc5\xb3 arkli\xc5\xb3 aib\xc4\x97je visi arkliai vienos spalvos \xe2\x80\x93 bet kuri\xc5\xb3 dviej\xc5\xb3 arkli\xc5\xb3 spalva vienoda. Jei bet kuri\xc5\xb3 dviej\xc5\xb3 arkli\xc5\xb3 spalva vienoda, tai visi arkliai yra vienos spalvos._NEWLINE_Paradokso \xe2\x80\x9e\xc4\xafrodyme\xe2\x80\x9c klaidingai tariama, jog abi aib\xc4\x97s, kurios lieka i\xc5\xa1 dviej\xc5\xb3 arkli\xc5\xb3 aib\xc4\x97s pa\xc5\xa1alinus vien\xc4\x85 arkl\xc4\xaf, turi bendr\xc5\xb3 savybi\xc5\xb3. I\xc5\xa1 ties\xc5\xb3 to n\xc4\x97ra, nes \xc5\xa1io aib\xc4\x97s neturi bendr\xc5\xb3 element\xc5\xb3._NEWLINE_Paprastai ai\xc5\xa1kinant, klaida neatrodo nei labai sud\xc4\x97tinga, nei sunkiai pastebima. Ta\xc4\x8diau ji paai\xc5\xa1kina ir iliustruoja kitas pana\xc5\xa1aus pob\xc5\xabd\xc5\xbeio matematin\xc4\x97s logikos klaidas, kurias aptikti daug sunkiau. Grei\xc4\x8diausiai d\xc4\x97l \xc5\xa1ios prie\xc5\xbeasties \xe2\x80\x9earklio paradoksas\xe2\x80\x9c minimas matematin\xc4\x97je literat\xc5\xabroje.'